CELEX: 62010CA0209
Language: el
Date: 2012-03-27 00:00:00
Title: Υπόθεση C-209/10: Απόφαση του Δικαστηρίου (τμήμα μείζονος συνθέσεως) της 27ης Μαρτίου 2012 [αίτηση του Højesteret (Δανία) για την έκδοση προδικαστικής αποφάσεως] — Post Danmark A/S κατά Konkurrencerådet (Άρθρο 82 ΕΚ — Ταχυδρομική επιχείρηση κατέχουσα δεσπόζουσα θέση και υπέχουσα υποχρέωση καθολικής υπηρεσίας όσον αφορά τη διανομή ορισμένων αποστολών με διεύθυνση παραλήπτη — Εφαρμογή χαμηλότερων τιμών προς ορισμένους πρώην πελάτες ανταγωνιστή — Έλλειψη αποδεικτικών στοιχείων όσον αφορά την πρόθεση — Διάκριση μέσω των τιμών — Χαμηλές και επιλεκτικές τιμές — Πραγματική ή πιθανή εκτόπιση ανταγωνιστή — Επιπτώσεις στη λειτουργία του ανταγωνισμού και, ως εκ τούτου, στους καταναλωτές — Αντικειμενική δικαιολόγηση)

26.5.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 151/4
            
         Απόφαση του Δικαστηρίου (τμήμα μείζονος συνθέσεως) της 27ης Μαρτίου 2012 [αίτηση του Højesteret (Δανία) για την έκδοση προδικαστικής αποφάσεως] — Post Danmark A/S κατά Konkurrencerådet
   (Υπόθεση C-209/10) (1)
   
   (Άρθρο 82 ΕΚ - Ταχυδρομική επιχείρηση κατέχουσα δεσπόζουσα θέση και υπέχουσα υποχρέωση καθολικής υπηρεσίας όσον αφορά τη διανομή ορισμένων αποστολών με διεύθυνση παραλήπτη - Εφαρμογή χαμηλότερων τιμών προς ορισμένους πρώην πελάτες ανταγωνιστή - Έλλειψη αποδεικτικών στοιχείων όσον αφορά την πρόθεση - Διάκριση μέσω των τιμών - Χαμηλές και επιλεκτικές τιμές - Πραγματική ή πιθανή εκτόπιση ανταγωνιστή - Επιπτώσεις στη λειτουργία του ανταγωνισμού και, ως εκ τούτου, στους καταναλωτές - Αντικειμενική δικαιολόγηση)
   2012/C 151/06
   Γλώσσα διαδικασίας: η δανική
   
      Αιτούν δικαστήριο
   
   Højesteret
   
      Διάδικοι στην υπόθεση της κύριας δίκης
   
   Post Danmark A/S
   
      κατά
   
   Konkurrencerådet
   
      παρισταμένης της: Forbruger-Kontakt a-s
   
      αντικείμενο
   
   Αίτηση για την έκδοση προδικαστικής αποφάσεως — Højesteret — Ερμηνεία του άρθρου 82 ΕΚ (νυν άρθρο 102 ΣΛΕΕ) — Κατάχρηση δεσπόζουσας θέσης — Επιχείρηση ταχυδρομείου που έχει δεσπόζουσα θέση και την υποχρέωση διανομής ταχυδρομικών επιστολών και δεμάτων που εφαρμόζει επιλεκτική μείωση τιμών για τη διανομή διαφημιστικών φυλλαδίων, κάτω του μέσου συνολικού κόστους αλλά άνω του μέσου κόστους αναπτύξεως — Κατάχρηση με σκοπό την εξουδετέρωση ανταγωνιστή
   
      Διατακτικό
   
   Το άρθρο 82 ΕΚ έχει την έννοια ότι, στην περίπτωση που δεν αποδεικνύεται η πρόθεση εκτοπίσεως του ανταγωνιστή, πολιτική χαμηλών τιμών που εφαρμόζεται από κατέχουσα δεσπόζουσα θέση επιχείρηση προς ορισμένους σημαντικούς πρώην πελάτες ανταγωνιστή δεν μπορεί να θεωρηθεί ως καταχρηστική πρακτική εκτοπίσεως απλώς και μόνον επειδή η τιμή που προσφέρθηκε προς έναν από τους πελάτες αυτούς ήταν χαμηλότερη από το μέσο συνολικό κόστος της οικείας δραστηριότητας, υψηλότερη όμως από το μέσο αυξητικό κόστος της εν λόγω δραστηριότητας, όπως το κόστος αυτό εκτιμήθηκε στη διαδικασία από την οποία προέκυψε η διαφορά της κύριας δίκης. Προκειμένου να εκτιμηθεί η ύπαρξη επιπτώσεων σε βάρος του ανταγωνισμού υπό τις περιστάσεις αυτές, πρέπει να εξεταστεί εάν αυτή η πολιτική τιμών, η οποία δεν δικαιολογείται αντικειμενικά, έχει ως αποτέλεσμα την πραγματική ή πιθανή εκτόπιση του εν λόγω ανταγωνιστή, επί ζημία της λειτουργίας του ανταγωνισμού και, ως εκ τούτου, των συμφερόντων των καταναλωτών.
   
      (1)  ΕΕ C 179 της 3.7.2010.